CIVIL แบ็คดี…งานดัน.!
CIVIL เป็นหุ้นรับเหมาก่อสร้างน้องใหม่ที่เพิ่งเข้าตลาดหลักทรัพย์มาสด ๆ ซิง ๆ เมื่อต้นปีเสือทอง ก็ถูกจับตามองว่า ไอพีโอจะตกไปอยู่ในมือใครบ้าง..?
CIVIL เป็นหุ้นรับเหมาก่อสร้างน้องใหม่ที่เพิ่งเข้าตลาดหลักทรัพย์มาสด ๆ ซิง ๆ เมื่อต้นปีเสือทอง ก็ถูกจับตามองว่า ไอพีโอจะตกไปอยู่ในมือใครบ้าง..?
3 พ.ค. 2565

บริษัท ซีวิลเอนจีเนียริง จำกัด (มหาชน) หรือ CIVIL เป็นหุ้นรับเหมาก่อสร้างน้องใหม่ที่เพิ่งเข้าตลาดหลักทรัพย์มาสด ๆ ซิง ๆ เมื่อต้นปีเสือทอง (เข้าวันที่ 27 ม.ค. 2565) ด้วยราคาไอพีโอ 4.60 บาท ก็ถูกจับตามองว่า ไอพีโอจะตกไปอยู่ในมือใครบ้าง..?
ล่าสุดเพิ่งเปิดรายชื่อคนที่ได้รับการจัดสรรหุ้นไอพีโอ เห็นแล้วตาลุกวาว..!! เพราะแต่ละคนชื่อชั้นไม่ธรรมดา แค่ 2 อันดับต้น ๆ ก็ฮือฮาป่าช้าแตกแล้ว มีทั้งบริษัท บีทีเอส กรุ๊ป โฮลดิ้งส์ จำกัด (มหาชน) หรือ BTS และ บริษัท กัลฟ์ เอ็นเนอร์จี ดีเวลลอปเมนท์ จำกัด (มหาชน) หรือ GULF ที่ได้รับการจัดสรรหุ้น CIVIL เท่า ๆ กันจำนวน 20 ล้านหุ้น คิดเป็น 10.00%
ไม่เท่านั้น เพราะในกลุ่ม BTS ก็มี “เจ้าสัวคีรี กาญจนพาสน์” และ “เจ้าสัวน้อยกวิน กาญจนพาสน์” ที่ได้รับการจัดสรรในนามส่วนตัวอีก โดย เจ้าสัวคีรีได้รับการจัดสรร 800,000 หุ้น คิดเป็น 0.40% ส่วนเจ้าสัวน้อยกวิน ได้รับการจัดสรร 400,000 หุ้น คิดเป็น 0.20%
ฟาก GULF ก็มี “ยุพาพิน วังวิวัฒน์” CFO ที่ได้รับการจัดสรรหุ้น  CIVIL ไป 450,000 หุ้น คิดเป็น 0.23%
นอกจากนี้ ยังมีบิ๊ก บจ.อีกหลายราย ไม่ว่าจะเป็น “อาลก โลเฮีย” ประธานเจ้าหน้าที่บริหารกลุ่มบริษัท อินโดรามา เวนเจอร์ส จำกัด (มหาชน) หรือ IVL ได้รับการจัดสรร 500,000 หุ้น คิดเป็น 0.25% ส่วน “ละออ ตั้งคารวคุณ” เจ้าแม่สี TOA  (บริษัท ทีโอเอ เพ้นท์ (ประเทศไทย) จำกัด (มหาชน) หรือ TOA ) ได้รับการจัดสรร 350,000 หุ้น คิดเป็น 0.18%
และมี “ปริญญ์ จิราธิวัฒน์” ผู้บริหารระดับสูงกลุ่มเซ็นทรัล ได้รับการจัดสรร 539,000 หุ้น คิดเป็น 0.27% ด้าน “วิรัตน์ ชินประพินพร” ประธานกรรมการ บริษัท ราชธานีลิสซิ่ง จำกัด (มหาชน) หรือ THANI ได้รับการจัดสรร 400,000 หุ้น คิดเป็น 0.20%
ส่วน “ธิดา แก้วบุตตา” แห่งอาณาจักร บริษัท ศรีสวัสดิ์ คอร์ปอเรชั่น จำกัด (มหาชน) หรือ SAWAD ได้รับการจัดสรร 350,000 หุ้น คิดเป็น 0.18% และ “ฐกร รัตนกมลพร” ซีอีโอ และผู้ถือหุ้นใหญ่เบอร์ 2 บริษัท ดิทโต้ (ประเทศไทย) จำกัด (มหาชน) หรือ DITTO ได้รับการจัดสรร 500,000 หุ้น คิดเป็น 0.25%
ไม่หมดแค่นี้ ยังมีกลุ่มทายาทธุรกิจใหญ่ อย่าง “โรจน์ฤทธิ์ เทพาคำ” คนนี้เป็นทายาทรุ่น 4  “บุญรอดบริวเวอรี่” หรือสิงห์ ยักษ์ใหญ่เครื่องดื่มเบียร์ ได้รับการจัดสรร 400,000 หุ้น คิดเป็น 0.20% ตามด้วยทายาทรุ่น 4 บริษัท ล็อกซเล่ย์ จำกัด (มหาชน) หรือ LOXLEY โดย “เฉลิมโชค ล่ำซำ” ได้รับการจัดสรร 400,000 หุ้น คิดเป็น 0.20%, และมีทายาทรุ่น 2 ธุรกิจก๊อกน้ำซันวา (SANWA) หรือ บริษัท จินดาสุขคอมเมอร์เชียล (1980) จำกัด โดย “พงษ์ชัย จินดาสุข” ได้รับการจัดสรร 400,000 หุ้น คิดเป็น 0.20%
อ้อ…มีอีกชื่อที่คุ้นกันดี คือ “ลวรณ แสงสนิท” อธิบดีกรมสรรพสามิต ก็โผล่ได้รับการจัดสรรหุ้น  CIVIL 400,000 หุ้น คิดเป็น 0.20% ด้วยนะ…
ต้องบอกว่า CIVIL เป็นอีกหุ้นที่มีคนดังเพียบนะเธอ..!!
แต่ไฮไลท์อยู่ที่ BTS กับ GULF ได้รับการจัดสรรหุ้นไอพีโอด้วยนี่แหล่ะ…ตรงนี้น่าสนใจ ด้วย BTS ที่มีโปรเจกต์ใหญ่มากมาย ดังนั้น งานที่เกี่ยวกับก่อสร้าง CIVIL ก็มีโอกาสคว้าไป ในฐานะที่ BTS ร่วมถือหุ้นเบอร์ 4 ในขณะที่ GULF ก็มีอินฟราสตรัคเจอร์ที่หลากหลาย ไม่ว่าจะเป็นไฟฟ้า หรือคมนาคม ก็เอื้อให้กับ CIVIL มีโอกาสรับงานมากขึ้น  ไม่ว่าจะเป็นงานท่าเรือที่ร่วมกับกลุ่มปตท. งาน O&amp;M มอเตอร์เวย์  หรืองานโรงไฟฟ้า
ดูแล้ว CIVIL ในเชิงธุรกิจน่าสนใจ แม้ไม่ใช่บริษัทรับเหมาฯ ขนาดใหญ่ แต่ซับได้ทุกค่าย หรือจะรับเองก็ได้…
สุดท้ายเมื่อแบ็คดี…ดีลย่อมดัน..!? ว่าป๊ะล่ะ
ส่วนที่ยังไม่ดัน เห็นจะเป็นราคาหุ้น CIVIL นี่แหล่ะ เพราะยังป้วนเปี้ยนแถวราคาไอพีโอ ซึ่งล่าสุดปิดที่ 4.90 บาท น่ะสิ…
…อิ อิ อิ…